钦定古今图书集成/明伦汇编/官常典/第505卷 > 曹玮
## 钦定古今图书集成/明伦汇编/官常典/第505卷 > 曹玮

按《宋史曹彬传》：“玮字宝臣，父彬历武宁、太平军节度
使，皆以玮为牙内都虞候，补西头供奉官，阁门祗候。
沉勇有谋，喜读书，通《春秋》三传，于《左氏》尤深。李继迁
叛，诸将数出无功。太宗问彬谁可将者，彬曰：‘臣少子
玮可任’。即召见，以本官同知渭州，时年十九。真宗即
位，改内殿崇班，知渭州。驭军严明，有部分，赏罚立决”，
犯令者无所贷。善用间，周知卤，动静举措如老将。彬
卒，请持丧，不允。改阁门通事舍人，迁西上阁门副使，
徙知镇戎军。李继迁虐用其国人，玮知其下多怨，即
移书诸部，谕以朝廷恩信，抚养无所间，以动诸羌，由
是康奴等族请内附。继迁略西蕃还，玮邀击于石门
川，俘获甚众。以“镇戎军据平地，便于骑战，非国中之
利。请自陇山以东，循古长城堑以为限。”又以弓箭手
皆土人，习障塞蹊隧，晓羌语，耐寒苦，官未尝与兵械
资粮，而每战辄使先拒贼，恐无以责死力。遂给以境
内闲田，春秋耕敛，州为出兵护作而蠲其租。继迁死，
其子德明请命于朝。玮言：“继迁擅河南地二十年，兵
不解甲，使中国有西顾之忧。今国危子弱，不即捕灭，
后更彊盛，不可制。愿假臣精兵，出其不意，擒德明送
阙下，复河西为郡县，此其时也。”帝方以恩致德明，不
报。既而西延家、妙俄、熟魏数大族请拔帐自归，诸将
犹豫不敢应。玮曰：“德明野心，不急折其翮，后必飏去。”
即日，将其士薄天都山。受降者内徙，德明不敢拒。迁
西上阁门使，为环庆路兵马都钤辖兼知汾州。封泰
山，进东上阁门使。帝以玮习知河北事，乃以为真定
路都钤辖，领高州刺史。玮尝上《泾原》《环庆两道图》，至
是，帝以示左右曰：“华夷山川，城郭险固，出入战守之
要，举在是矣。”因敕别绘二图，以一留枢密院，一付本
道，俾诸将得按图计事。复为泾原路都钤辖兼知渭
州。与秦翰破章梩族于武延川，分兵灭拨臧于平凉，
于是陇山诸族皆来献地。玮筑堡山外，为笼竿城，募
土兵守之，曰：“异时秦、渭有警，此必争之地也。”祀汾阴，
进四方馆使。逾年，上表还州事，愿专督军旅，不欲遽
更，守臣以密诏敦谕之。改引进使、英州团练使，复知
秦州，兼泾原仪渭镇戎缘边安抚使。时唃厮啰强盛，
立遵佐之。立遵乃上书求号赞普，玮言：“赞普，可汗号
也，立遵一言得之，何以处唃厮啰邪？且复有求”，渐不
可制。乃以立遵为保顺军节度使，恩如厮铎。督西羌
将举事，必先定约束，号为立文法。唃厮啰使其舅赏
样丹与厮敦立文法于离王族，谋内寇。玮阴结厮敦，
解宝带与之。厮敦感激求自效，间谓玮曰：“吾父何所
使，欲吾首犹可断以献。”玮曰：“我知赏《样丹》时至汝帐
下，汝能为我取《赏样丹》首乎？”厮敦愕然应之。后十馀
日，果断其首来，厮敦因献南市地。南市者，秦、渭之扼
也。玮城之，表厮敦为顺州刺史。初，张浚知秦州，置四
门砦，侵夺羌地，羌人多叛去，畏得罪，不敢出。玮招出
之，令入马赎罪，还故地，至者数千人，每送马六十匹，
给采一端。筑弓门，治方床。穰静戎、三阳、定西、伏羌、永
宁、小洛门、威远十砦，浚濠三百八十里，皆役属羌厢
兵，工费不出民。伏羌首领厮鸡波、李磨论私立文法，
玮潜兵灭其帐。其年，唃厮啰率众数万大入寇，玮迎
战二都谷，追奔三十里，斩首千馀级，获马牛、杂畜、器
仗三万馀，迁各省使、康州防御使。马波叱腊立栅野
吴谷，玮选募神武军二百人，斩栅，获生口、孳畜甚众。

敦、邈川、党逋诸城皆纳质为熟户。时玮作堑抵拶啰
咙，拶啰咙，西藩要害地也。先是，玮遣小吏杨知进护
赐物通甘州可汗王，还过宗哥界，立遵邀知进语曰：
“秦州大人直以兵入拶啰咙来，幸为我言，愿罢兵，岁
入贡，约蕃汉为一家。”因使种人党失毕陵从知进来
献马。自是唃厮啰势蹙，退保碛中不出，秦人请刻石
纪功，有诏褒之。天禧三年，德明寇柔远砦，都巡检杨
承吉与战不利，以玮为华州观察使、鄜延路副都总
管、环庆秦等州缘边巡检安抚使。委乞、骨咩、大门等
族闻玮至，归附者甚众。拜宣徽北院使、镇国军节度
观察留后、签书枢密院事。宰相丁谓逐寇准，恶玮不
附己，指为准党，除南院使、环庆路都总管、安抚使。干
兴初，谪左卫大将军、容州观察使、知莱州。玮以宿将
为谓所忌，即日上道，从弱卒十馀人，不以弓韔矢箙
自随。谓败，复华州观察使、知青州，徙天雄军，以彰化
军节度观察留后知永兴军。拜昭武军节度使、知天
雄军。以疾守河阳，数月，为真定府、定州都总管，改彰
武军节度使。卒，赠侍中，谥武穆。玮用士得其死力，平
居甚闲暇，及出师，多奇计，出入神速不可测。一日，张
乐饮僚吏，中坐失玮所在。明日，徐出观事，而贼首已
掷庭下矣。尝称疾，加砭艾，卧阁内不出。会贼至，玮奋
起袤创，被甲跨马，贼望见，皆遁去。将兵几四十年，未
尝少失利。唃厮啰闻玮名，即望玮所在，东向合手加
颡。契丹使过天雄，部勒其下曰：“曹公在此，毋纵骑驰
驱也。”真宗慎兵事，凡边事必手诏诘难，至十数反，而
玮守初议，卒无以夺，后虽他将论边事者，往往密付
处之。渭州有告戍卒叛入夏国者，玮方对客奕棋，遽
曰：“吾使之行也。”夏人闻之，即斩叛者，投其首境上，羌
杀边民，入羊马赎罪。玮下令曰：“羌自相犯，从其俗，犯
边民者论如律。”自是无敢犯。环庆属羌田多为边人
所市，致单弱不能自存，因没彼中。玮尽令还其故田，
后有犯者，迁其家内地。所募弓箭手使驰射，较强弱，
胜者与田二顷，再更秋获，课市一马，马必胜甲，“然后
官籍之，则加五十亩。至三百人以上，团为一指挥，要
害处为筑堡，使自堑其地为方田环之。立马社，一马
死，众出钱市马。”降者既多，因制“属羌百帐以上，其首
领为本族军主，次为指挥使，又其次为副指挥使，不
及百帐为本族指挥使，其蕃落将校止于本军叙进，
以其习知羌情与地利，不可徙他军也。开边濠，率令
深广丈五尺、山险不可堑者，因其峭绝治之，使足以
限敌”，后皆以为法。天雄卒有犯盗者，众谓狱具必杀
之，玮乃处以常法。人或以为疑，玮笑曰：“临边对敌，斩
不用命者，所以令众，吾非好杀也，治内郡安事此乎？”
初，守边时，山东知名士贾同造玮，客外舍，玮欲按边，
即同舍邀与俱。同问从兵安在？曰：“已具。”既出就骑，见
甲士三千环列，初不闻人马声。同归语人曰：“玮殆名
将也。”玮为将不如其父宽，然自为一家。嘉祐八年，诏
配享仁宗庙庭。